<classify> MWENYEKITI wa Bodi ya Taifa ya Parole, Augustine Mrema ameitaka serikali kuwatumia wafungwa waliorekebishika na kuachiwa huru chini ya mpango wa Parole katika utekelezaji wa miradi.Akizungumza baada ya kutembelea nyumba iliyojengwa na wafungwa wanufaika, Amosi Shani na Jeremia Alex, amesema badala ya serikali kupoteza fedha nyingi kwa watu wasioaminika, iwatumie hao.Tuna miradi ya ujenzi wa nyumba za serikali, badala ya kuwapa kazi hiyo watu ambao wanaaminika wako safi kumbe ndio wezi wenyewe, wapewe watu kama hawa waliorekebishika, amesema Mrema.Mrema aliyewahi kuwa Waziri wa Mambo ya Ndani ya Nchi, alisema wakati umefika Bodi sasa kuja na mfumo mpya wa kuwaunganisha wafungwa waliorekebishika ili kuwa kwenye vikundi na kusaidiwa.Mjumbe wa Bodi hiyo, John Nyoka alisema kuna haja ya kurekebisha kifungu cha sheria kinachotaka mtumishi wa umma asiwe amehukumiwa kifungo jela ili kutoa fursa ka wafungwa waliorekebishika.Hapa tuna mfumo wa kuwarekebisha, lakini mfumo wa kutumia ujuzi walioupata gerezani tunaukosa, ni kama tunachota maji na kumimina kwenye debe lenye matundu. Gharama iliyotumika kuwarekebisha haiwezi kurudi kwa njia hii.Hata kugombea kwenye nafasi za siasa kama uliwahi kuhukumiwa kifungo jela, huna hiyo fursa na hii ni kama kuwaadhibu mara mbili, mamlaka husika zinatakiwa kuliangalia hili, amesema Nyoka.Mrema alihimiza njia bora zaidi itakayosaidia kuwatambua ipasavyo wafungwa wanaoingizwa kwenye parole ili kuondokana na hali ya sasa ya baadhi kuendeleza uhalifu baada ya kupewa msamaha.Kama msamaha wa hivi karibuni wa rais, wafungwa wapatao 700, lakini wafungwa 15 wameuawa kwa kuchomwa moto baada ya kwenda kuiba, hii ni aibu, walitokaje gerezeni? Hivyo tunatakiwa kuwa na njia ya kumsaidia rais kuwajua kabla majina hayajapelekwa kwake, na hili linawezekana, alisema.Mabadiliko ni lazima na utaratibu huu wa kutembelea magereza kuona hali halisi unaongeza tija. Tulikuwa tunaleta majina tu, na ulikuwa huwezi kujua majina hayo ni hewa au la, alisema Mrema.Bodi imepewa nafasi wafungwa wanajadiliwa kuanzia gerezani, mkoani na bodi, kuanzishwa mfumo wa kuonana na kuwahoji wanaotakiwa kupewa msamaha tunaweza kupata picha ni mtu wa aina gani, alisema.Katika kutekeleza maelekezo ya rais ya kufanya mageuzi makubwa kwenye magereza na kujitegemea, Mrema alisema kuna haja ya kuwa wabunifu na kutosubiri Rais John Magufuli afanye kila kitu.Tunatakiwa kuwa wabunifu na wajasiri kuamua mageuzi kwa kuwa wabunifu na tumsaidie rais, lakini kutofanya kitu kwa woga nikigusa hapa nitakuwa nimekanyaga mguu wa mtu hilo halikubaliki, alieleza.Naye mnufaika, Mbijima Mpijaa mwenye namba ya ufungwa 54 ya mwaka 2002, alisema alihukumiwa kifungo cha miaka 30 jela kwa kosa la wizi wa mifugo na mwaka 2013 alitolewa kwa mfumo wa parole.Mpijaa alisema ndani ya magereza asilimia kubwa ya wafungwa ni wale waliobambikiziwa kesi na akitoa ushuhuda wake jinsi alivyojikuta akihukumiwa miaka 30 kwa kosa ambalo hakulitenda.Aidha, alisema ili mfumo wa palore uwe na manufaa, ni vyema wakaangalia namna ya kuwasaidia wale waliorekebishika na kwa kutofanya hivyo baadhi wanajikuta wakirudia makosa.Dhiki ndiyo inayochangia watu kurejea kutenda makosa tena, maana unatoka mikono mitupu, ukifika nyumbani siku ya kwanza njaa inauma, ni rahisi kwa mtu wa aina hii siku ya pili kwenda kuiba, alieleza.  <topic>: kitaifa 